《题孙丈庆琛桐江春泛图》
清代·姚燮

平漪静绿涵远岑，如我丈人深秀心。一十八峰绕迤逦，但闻鸟响无猿吟。

春烟四羃玉籁沈，春飔瀜瀜吹薄衿。萝屏夜挂戴山月，松露晨濯严濑衾。

青溪楼台天末阴，桐君招手嘉树林。一鹭明光独摇斝，万篁暗气能涩琴。

周禺许迈各千古，仙踪文采遥追寻。醉眠蕙雨渔榔晚，东睦山川空古今。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。